Informácia o priebehu a výsledkoch zahraničnej pracovnej cesty
podpredsedníčky vlády Slovenskej republiky pre európsku integráciu
Márie Kadlečíkovej v Tureckej republikev dňoch 15.-17. júla 2002

V dňoch 15. – 17. júla 2002 vykonala podpredsedníčka vlády Slovenskej republiky pre európsku integráciu Mária Kadlečíková zahraničnú pracovnú cestu v Tureckej republike (TR). Návšteva sa uskutočnila na základe pozvania podpredsedu vlády Tureckej republiky  Mesuta Yilmaz-a, ako opätovanie jeho oficiálnej návštevy, dňa 15.3.2002.

Cieľom bilaterálnych rokovaní bolo prerokovanie možností vzájomnej spolupráce v oblasti obchodu a poľnohospodárstva, výmena poznatkov a skúseností z predvstupového procesu v rámci európskej integrácie, kandidatúra Slovenskej republiky na členstvo v NATO a otázky medzinárodných vzťahov. 

Pracovný program podpredsedníčky vlády na zahraničnej pracovnej ceste sa začal 16. 7. 2002 slávnostným položením venca k pamätníku významného štátneho predstaviteľa TR M.K. Ataturka. Pokračoval bilaterálnym rokovaním delegácie na úrade vlády TR, kde podpredsedníčku vlády prijal turecký podpredseda vlády. 

Bilaterálna spolupráca

Obidve strany vyjadrili spokojnosť s doterajšou bilaterálnou spoluprácou a zároveň vyslovili presvedčenie, že bude aj naďalej prebiehať rovnako intenzívne. Hlavný priestor na zintenzívnenie ekonomickej spolupráce vidia predovšetkým v budovaní  slovensko – tureckej spoločnej hospodárskej politiky. Zlepšenie ekonomických vzťahov prispelo aj k zjednodušeniu vízového režimu pre tureckých podnikateľov. 
Tureckí partneri sa zaujímali o možnosť účasti na privatizačných projektoch v SR, ako aj o možnosti intenzívnejšej spolupráce v oblasti poľnohospodárstva.
Podpredsedníčka vlády vyjadrila v mene SR záujem o prehĺbenie spolupráce parlamentov oboch krajín. Zdôraznila dôležitosť, ktorú prikladá SR všestrannému rozvoju kontaktov v oblasti politickej, hospodárskej, kultúrnej spolupuráce a v rezorte školstva. M. Kadlečíková prezentovala možnosti ďalšej spolupráce SR a TR vo sfére vodného hospodárstva, závlahového systému, čistiarní odpadových vôd a  vo výstavbe infraštruktúry – spoločný vstup do tendrov. 

Podpredsedníčka vlády  uviedla ako konkrétne možnosti spolupráce predovšetkým oblasť hospodárskej spolupráce, podporu exportu, rozvoj cestovného ruchu, zintenzívnenie spolupráce medzi malými a strednými podnikateľmi, výmenné pobyty študentov a podporu spoločných kultúrnych aktivít. 

Európska integrácia

Podpredseda vlády TR ocenil snahu SR podeliť sa o poznatky a skúsenosti z predvstupového procesu ako aj prenos „know how“ v tejto oblasti. Zdôraznil, že TR prikladá veľký význam vzájomným konzultáciám so SR v oblasti európskej integrácie. 

Vyzdvihol pokrok, ktorý dosiahla SR v predvstupovom procese od začatia negociácií s Európskou komisiou. Nadviazal na návštevu oficiálnej tureckej delegácie v SR a zhodnotil dosiahnutý pokrok za obdobie 1,5 roka. 

Podľa slov podpredsedu vlády  sa v roku 2001 podarilo TR splniť väčšinu Kodanských kritérií. Vláda TR prijala 1. januára 2002 nový Občiansky zákonník. Na prelome februára a marca 2002 schválila dva harmonizačné balíky legislatívnych opatrení, v ktorých je zahrnutá napríklad podpora občianskej slobody, ochrana detí, sloboda tlače. Tiež bol dosiahnutý pokrok v reforme ekonomických štruktúr, v budovaní administratívnych kapacít, výborov a komisií pre riadenie predvstupových fondov a systému riadenia predvstupového procesu. Podľa jeho slov je štruktúra riadenia predvstupovej pomoci veľmi podobná štruktúre uplatňovanej v SR.

Vzhľadom na intenzívnu komunikačnú stratégiu v TR, podporuje  v súčasnosti vstup TR do EU 60 až 65 % obyvateľstva. M. Yilmaz označil za hlavné výzvy stojace pred vládou TR v súvislosti s plnením kodanských kritérií, uplatňovanie kultúrnych práv, používanie „lokálnych jazykov“ a zrušenie trestu smrti. Za kľúčový moment pri vstupe SR a TR do EU označil otvorenie negociácií po Kodanskom summite EÚ. Vyjadril presvedčenie, že proces európskej integrácie v TR bude pokračovať ďalej bez ohľadu na súčasnú politickú krízu a predčasné parlamentné voľby v TR.

M. Kadlečíková ocenila výsledky práce TR v procese integrácie do EÚ. V úvode charakterizovala dosiahnutý pokrok SR v oblasti integrácie. Informovala o pozitívnych výsledkoch rokovaní s EK a o uzavretých kapitolách. Za otvorené otázky označila budúci rozpočet v oblasti poľnohospodárstva vo vzťahu k spoločnej poľnohospodárskej politike, daňové úľavy pre zahraničné podnikateľské subjekty pôsobiace v SR, regionálnu politiku, štrukturálne fondy. Informovala, že SR sa bude počas vyjednávaní snažiť dosiahnuť 35 % výšku priamych platieb. SR nebude akceptovať navrhované 10 ročné prechodné obdobie, ale bude sa snažiť dohodnúť s EK na 3-ročnom období. Rovnako vyjadrila nespokojnosť so stanovenými kvótami pre SR, pretože boli vypočítané práve v období silnej krízy poľnohospodárstva po roku 1989 a v súčasnosti nezohľadňujú skutočné potreby slovenského poľnohospodárstva.
Úspech SR, ktorý bol v poslednom obodbí dosiahnutý  v predvstupovom procese je odôvodniteľný aj navýšením administratívnych kapacít a úsilím, ktoré bolo SR smerované do budovania inštitúcií. Informovala o zriadení HLWG (High Level Working Group) v SR, zameraného na zlepšenie implementácie a programovanie Phare a o zámere EÚ zaviesť tento systém do všetkých asociovaných krajín. Podpredsedníčka vlády zdôraznila možnosť uplatniť požiadavky SR v oblasti skráteného prechodného obdobia a spoločnej poľnohospodárskej politiky s ostatnými krajinami spoločne  prostredníctvom  „V4“. 
	
Obidve strany sa zaoberali otázkami slobodného pohybu pracovných síl a možnými prekážkami, ktoré by mohli skomplikovať rozšírenie EU (priame platby, voľby v členských štátoch, Írske referendum, nadchádzajúce voľby v SR). Podpredsedníčka vlády informovala o výnimkách v oblasti voľného pohybu osôb vzhľadom na veľký počet špecialistov pracujúcich v Nemecku v oblasti informačných technológií a na množstvo pracovných síl SR pôsobiacich v Rakúsku a v Taliansku. 

NATO

Turecká strana vyjadrila podporu kandidatúre SR na členstvo do NATO, ktorú prisľúbila prezentovať aj počas pražského summitu NATO v novembri 2002, kde by chcela SR získať pozvanie na vstup do Aliancie. Podpredsedníčka vlády nformovala o vyslaní vojenskej jednotky ASR do medzinárodných stabilizačných síl pôsobiacich v Afganistane (ISAF), v rámci kampane boja proti terorizmu. Obe strany prejavili záujem na posilnení vzájomnej spolupráce v oblasti obrany a bezpečnostnej politiky. 

Pracovná návšteva pokračovala prijatím u podpredsedu zahraničného výboru parlamentu TR, Kemrana Inana.

Počas stretnutia podpredsedníčky vlády s predsedom zahraničného výboru Veľkého národného zhromaždenia K. Inan-om boli diskutované otázky euro-atlantickej integrácie. V rámci diskusie K. Inan konštatoval, že nie je možné splniť všetky kritériá EÚ pred vstupom, pretože inak by nebolo pre asociované krajiny potrebné žiadať o vstup. Vyslovil presvedčenie, že Berlínsky múr nebude nahradený novou politicko-hospodárskou bariérou zo strany EÚ. Podpredesdníčka vlády tiež ocenila možnosť bilaterálneho stretnutia s K.Inanom a označila TR za kľúčovú krajinu pre proces rozšírenia a ďalšiu existenciu EÚ vzhľadom k strategickej polohe krajiny na rozhraní medzi európskym a ázijským kontinentom. 

Popoludní pokračovala návšteva M.Kadlečíkovej účasťou na okrúhlom stole v Centre pre strategické štúdie MZV TR, za účasti veľvyslancov vybraných kandidátskych krajín EÚ, predstaviteľov inštitúcií TR zaoberajúcimi sa otázkami európskej integrácie, žurnalistov a odborníkov na zahraničnú politiku.

Hlavnými témami diskusie boli očakávania SR od možného vstupu do NATO, riešenie menšinovej otázky v SR, skúsenosti z predvstupovej prípravy (schválenie legislatívy, administratívne kapacity), postoj SR k otázke severného a južného Cyprusu, riešenie možných komplikácií rozširovania EÚ (Írske referendum, priame platby, voľby v členských štátoch, predlžovanie procesu ratifikácie prístupových zmlúv), vplyv vstupu na vývoj spoločnej poľnohospodárskej politiky, možný vnútropolitický vývoj v SR po voľbách na jeseň 2002, konkrétna implementácia Acquis Communautaire, akčného plánu pre navýšenie kapacít, menovej únie a implementácia systému zahraničnej pomoci.

Oficiálna časť návštevy pokračovala 17. 7. 2002 prijatím u ministra poľnohospodárstva, H.Y. Gokalp-a. Hlavnými otázkami rokovania bolo vzájomné informovanie o predpokladanom vývoji v otázke reformy spoločnej poľnohospodárskej politiky, dĺžke trvania prechodného obdobia, stanovení kvót,  a možnej spolupráci v oblasti negociácií pri riešení spoločnej poľnohospodárskej politiky. Podpredsedníčka vlády ďalej informovala o hlavných okruhoch spolupráce, predovšetkým v oblasti biotechnológie, veterinárnej legislatívy, zavlažovacích systémoch, vodnom manažmente, ekologického poľnohospodárstva a v rezorte školstva prostredníctvom výmenných študijných pobytov. 

Minister poľnohospodárstva potvrdil záujem TR na prehlbovaní vzájomnej spolupráce  a odovzdal M. Kadlečíkovej návrh bilaterálnej dohody o technickej, vedeckej  a hospodárskej spolupráci v oblasti poľnohospodárstva. Minister požiadal podpredsedníčku vlády o odovzdanie návrhu dohody ministrovi pôdohospodárstva SR a o jej technické spracovanie. 

Na záver rokovania vyslovili obe strany záujem o rozvoj spolupráce predovšetkým v oblasti technológií zavlažovacích systémov, chove hospodárskeho dobytka, ekologického poľnohospodárstva a v oblasti vzdelávania.  

Posledným pracovným stretnutím podpredsedníčky vlády bolo prijatie podpredsedom Veľkého národného zhromaždenia TR, Yuksel-om Yalovu-om Počas vzájomného rozhovoru sa obidve strany venovali otázke vstupu SR a TR  do EÚ a vstupu SR do NATO. V závere vyjadril podpredseda Veľkého Národného zhromaždenia podporu vstupu SR do NATO a vyzdvihol význam rozvoju importu a exportu medzi SR a TR. 
		
Pracovná cesta podpredsedníčky vlády v Turecku bola ukončená odletom z Ankary o 15,00 hod. miestneho času.

Závery

Závery zahraničnej pracovnej cesty sú pozitívne vzhľadom na výsledky, ktoré boli dosiahnuté aj na základe skutočnosti, že M. Kadlečíková pricestovala do TR za komplikovanej vnútropolitickej situácie. Tým vyjadrila podporu Turecku v ťažkej chvíli, ktorá môže mať priamy dopad na snahu TR o vstup do EU ako aj proeurópskemu smerovaniu podpredsedu vlády a lídra koaličnej strany ANAP, M. Yilmaza. 
	Predstavitelia vlády TR ubezpečili podpredsedníčku vlády SR pre európsku integráciu o:
•	podpore snahy SR o začlenenie do Severoatlantickej aliancie,
•	záujme o prehlbovanie bilaterálnej spolupráce v rôznych odvetviach,
•	záujme TR priebežne konzultovať postoj SR k predvstupovému procesu a ostatné problémy medzinárodných vzťahov. 

Veľký záujem o prítomnosť podpredsedníčky vlády v období zložitej politickej scény bol prejavený aj zo strany médií ako CNN – turecké vysielanie, Daily News – turecké vydanie, miestnych tureckých staníc napríklad STV.